P6_TA(2006)0090

Smernice za proračun 2007 (oddelki II, IV, V, VI, VII, VIII(A) in VIII(B))

Resolucija Evropskega parlamenta o smernicah za proračunski postopek za leto 2007 — oddelki II, IV, V, VI, VII, VIII(A) in VIII(B) ter o predhodnem osnutku proračuna Evropskega parlamenta (oddelek 1) za proračunski postopek za leto 2007 (2006/2021(BUD))

Evropski parlament,

- ob upoštevanju Pogodbe o ustanovitvi Evropske skupnosti in zlasti člena 272 Pogodbe,

- ob upoštevanju Sklepa Sveta 2000/597/ES, Euratom z dne 29. septembra 2000 o sistemu virov lastnih sredstev Evropskih skupnosti [1],

- ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti [2],

- ob upoštevanju Medinstitucionalnega sporazuma z dne 6. maja 1999 med Evropskim parlamentom, Svetom in Komisijo o proračunski disciplini in izboljšanju proračunskega postopka [3] ter zlasti točke 26 Sporazuma,

- ob upoštevanju četrtega poročila generalnih sekretarjev institucij iz maja 2005 o razvoju razdelka 5,

- ob upoštevanju splošnega proračuna Evropske unije za proračunsko leto 2006,

- ob upoštevanju letnega poročila Računskega sodišča o izvrševanju proračuna za proračunsko leto 2004, skupaj z odgovori institucij [4],

- ob upoštevanju poročila Odbora za proračun (A6-0058/2006),

A. ker proračun za leto 2007 predstavlja prvo leto novega finančnega okvira in ker pogajanja o novi finančni perspektivi 2007-2013 in medinstitucionalnem sporazumu še niso zaključena,

B. ker je treba utrditi širitev iz leta 2004 in nadaljevati priprave za naslednjo širitev, da bo do 1. januarja 2007 vse pripravljeno,

C. ker proračunski organ na tej stopnji letnega postopka čaka na osnutke proračuna drugih institucij z oceno njihovih administrativnih stroškov,

Splošni okvir

1. ugotavlja, da zaradi dejstva, ker ni prišlo do dogovora o novem medinstitucionalnem sporazumu med Evropskim parlamentom, Svetom in Komisijo za obdobje 2007-2013, bi načeloma morala točka 26 obstoječega medinstitucionalnega sporazuma še veljati; če se katera od institucij odpove obstoječemu medinstitucionalnimu sporazumu, se uporabljajo določbe Pogodbe EU (člen 272);

2. pričakuje podrobno poročilo generalnih sekretarjev o razvoju v razdelku v marcu 2006, ki bi moralo služiti kot osnova za obravnavo predhodnega predloga proračuna za leto 2007;

3. poudarja, da mora predlog proračuna za leto 2007 upoštevati pristop Romunije in Bolgarije s 1. januarjem 2007;

4. je seznanjen z uvedbo računovodstva na podlagi nastanka poslovnih dogodkov v vseh institucijah za računovodske izkaze za proračunsko leto 2005; meni, da bo ta postopek zagotovil bolj poenostavljen in usklajen pristop za namene primerjave;

5. pozdravlja dejstvo, da so Svet, Parlament in varuh človekovih pravic vpeljali novo nomenklaturo; poziva vse druge institucije, naj zaradi jasnosti in primerljivosti sprejmejo enako nomenklaturo; poziva vse druge institucije, naj sporočijo, ali je treba novo nomenklaturo po njihovi oceni spremeniti ali prilagoditi, da bo bolj upoštevala njihove posebne upravne omejitve;

6. obžaluje zamude pri zaposlovanju osebja iz desetih novih držav članic in pričakuje, da bodo vsa prosta delovna mesta zasedena čim prej in ne pozneje kot decembra 2006;

7. ugotavlja, da se je število zaposlenih v različnih institucijah z leti povečalo z odprtjem številnih dodatnih delovnih mest; meni, da je uskladitev kadrovskih načrtov skupaj s prerazporejanjem bistvena pred posredovanjem zahteve za zaposlitev, ki ni neposredno povezana s procesom širitve; poziva vse institucije, naj uskladijo svoje politike zaposlovanja;

8. poziva vse institucije, naj predložijo realistične zahteve, ki morajo temeljiti na utemeljenih potrebah in upoštevati težko finančno stanje; spodbuja institucije, da delujejo s čim nižjimi možnimi stroški, ne da bi pri tem ogrozili standarde;

9. meni, da bi lahko v manjših institucijah veliko privarčevali z racionalnim združevanjem upravnih in človeških virov;

10. ponovno potrjuje, da bi morale vse institucije upoštevati politiko nakupa zgradb; poziva vse institucije, da predložijo srednjeročne načrte za politiko nepremičnin in pri tem upoštevajo vse finančne vidike kot tudi statutarne določbe ter se ozirajo na prihodnje zahteve manjših institucij in možnosti združevanja služb in sredstev;

11. zahteva, da institucije, kjer je to mogoče, predstavijo obširnejše večletne načrte, ki odražajo prihodnje politične potrebe ter potrebe po človeških virih in infrastrukturi;

12. ugotavlja, da evropskim institucijam v preteklih letih ni uspelo prepričati evropskih državljanov, da resnično zastopajo njihove interese in prizadevanja; nezadostno znanje, povezano s slabim dojemanjem, otežuje razumevanje politik EU; meni, da je treba izboljšati obstoječe informacijske službe in da morajo vse institucije nameniti prednost uvedbi učinkovite strategije, dostopne vsem evropskim državljanom;

13. poziva vse evropske institucije, da preučijo izvedljivost ustanovitve Centra evropskih hiš v Bruslju, pri čemer bi koristno uporabili obstoječa sredstva, ne da bi pri tem povzročili znatne dodatne izdatke; v tem "evropskem središču" bi se evropski državljani lahko prosto udejstvovali na različnih področjih, vključno s kulturnimi in strokovnimi dogodki, izobraževalnimi seminarji in razstavami na posebne teme; v takšnem okolju se lahko širši krog evropskih državljanov poistoveti z intelektualno in kulturno raznolikostjo vseh držav članic Evropske unije;

Evropski parlament

14. potrjuje obveznost Parlamenta, da obljube državljanom EU izpolni učinkovito, jasno in odgovorno ter tako okrepi podobo in verodostojnost evropskih institucij;

15. se obveže, da bo izpolnil svoje odgovornosti kot edini demokratično izvoljeni predstavnik ljudi EU;

16. meni, da bi si zaradi trenutnih finančnih omejitev Parlament moral pridržati pravico do stališča glede lastno določene meje 20 % izdatkov v razdelku 5; ponovno poudarja, da bi za zagotovitev primernega in učinkovitega delovanja institucij moral načrt odhodkov Parlamenta odražati dejanske finančne zahteve;

Proračunska strogost in dodana vrednost

17. poziva administracijo, da bolje in učinkoviteje uporabi sredstva in se izogiba podvajanju nalog ter zmanjša dejavnosti, ki ne dodajajo vrednosti skupnim ciljem; pričakuje več notranjega nadzora nad porabo;

18. obžaluje nepotrebne in pretirane stroške zaradi razpršitve in podvajanja dela na treh različnih delovnih lokacijah, ki pripomorejo k zelo neučinkoviti strukturi stroškov; meni, da je treba to ponovno preučiti z namenom zmanjševanja stroškov, in poziva administracijo, da do 30. junija 2006 pripravi konkretne predloge;

19. vabi administracijo, da primerja pogodbe s standardi, ki se uporabljajo v večjih zasebnih podjetjih, da zagotovi najvišje razmerje med stroški in koristmi za uporabnike, predvsem v zvezi s ponudniki telefonskih in računalniških storitev, računalniške in programske opreme, gostinskih storitev, športnih objektov, voznega parka ter potovalnih storitev;

20. pričakuje poročilo o napredku na področju medinstitucionalnega sodelovanja in prosi generalnega sekretarja, da pripravi priporočila o možnostih in omejitvah za nadaljnjo vidno medinstitucionalno sodelovanje;

21. trdi, da se morajo odobrena sredstva nanašati na določene dejavnosti, s čimer bi se izognili črtanju odobrenih sredstev ob koncu leta; priporoča, da se zadostna sredstva nameni področjem, kjer politične odločitve zahtevajo višjo finančno zavezanost, kot na primer STO; poudarja, da se je treba izogibati spreminjanju proračunov in nakazil, kjer je to mogoče;

22. ponovno poudarja pomen uporabe načel dobrega finančnega poslovanja in izpostavlja pomen popolnega izvajanja oblikovanja proračuna po dejavnostih, ki naj bi pripeljale do bolj učinkovitih, preglednih, racionalnih in analitičnih ocen;

23. opozarja na svojo odločitev o tem, da mora biti proračun bolj razumljiv; ugotavlja uvedbo revidirane nomenklature in zahteva od administracije, da svojemu odboru, ki je zadolžen za proračun za leto 2007, priskrbi predstavitev, ki bo omogočala primerjavo med proračunoma za leti 2006 in 2007;

24. zahteva od administracije, da ugotovi katere dejavnosti ne dodajajo vrednosti svojim operacijam in da poveča učinkovitost, tako da racionalizira metode dela in na ta način zagotovi vrednost za denar evropskih davkoplačevalcev;

Širitev

25. ponovno poudarja, da širitev ostaja ključna politična prednostna naloga, in poudarja svojo zavezo k uspešni širitvi; priznava prizadevanja institucij pri zadnji širitvi in jih poziva, naj si še naprej prizadevajo rešiti vsa nerešena administrativna vprašanja do konca leta 2006;

26. ugotavlja, da je bil znesek 23526000 eurov v proračunu za leto 2006 dodeljen pripravam na širitev na Romunijo in Bolgarijo; poziva administracijo, da se pripravi na izvajanje ustreznih programov usposabljanja za osebje iz Romunije in Bolgarije;

Obveščanje

27. se strinja z generalnim sekretarjem, da Parlament potrebuje močno in učinkovito informacijsko strategijo, ki omogoča izpolnjevanje cilja Parlamenta približati Evropo svojim državljanom; informacijska orodja in strategije, ki ne dajejo pričakovanih rezultatov, je treba prekiniti; meni, da večja poraba ne pomeni nujno boljših rezultatov; priporoča vključevanje vseh poslancev Parlamenta, političnih skupin in administracije na področju obveščanja ter njihov prevzem odgovornosti za svojo vlogo na tem področju;

28. meni, da je nujno, da se skupaj z razpravami o večji medijski prisotnosti obravnava tudi vprašanje o strukturi razprav;

29. pozdravlja novo obliko spletne strani Europarl, ki je uporabnikom bolj prijazna, predvsem nestrokovnjakom; vendar je treba razviti bolj učinkovito in strukturirano predstavitev za notranjo uporabo, s čimer bi poenostavili vsakdanje delo poslancev in njihovega osebja;

30. opozarja, da znaten delež državljanov EU nima dostopa do interneta in ga ne uporabljajo nujno za pridobivanje informacij o politikah EU, zato bi bilo treba vlogo informacijskih pisarn kot enega od informacijskih orodij Parlamenta ustrezno opredeliti in jih upravljati enotno; pozornost je treba nameniti načinom, kako se izogibati podvajanju informacij različnih institucij;

31. poudarja, da bi bilo posebno pozornost treba nameniti vsem informacijskim projektom, ne samo zaradi njihove strukture stroškov, temveč tudi zaradi vrednosti njihove vsebine; priporoča, da se vse večje publikacije in projekte, povezane z obveščanjem, pripravlja in nenehno pregleduje na rednih sestankih, kjer sodelujejo tudi politične skupine, da se zagotovi uravnotežen program, ki upošteva različnost mnenja; meni, da bi se mogla raven uspešnosti vseh projektov ocenjevati na podlagi njihovih pozitivnih vplivov na državljane EU;

Obiskovalci

32. meni, da ima služba za obiskovalce Parlamenta velik pomen za poslance; skupine obiskovalcev so edini učinkovit način za poslance, kako pripeljati oblikovalce mnenj iz svojih okrožij v delovno okolje Parlamenta; zato obžaluje visoko število pritožb glede programov obiskov, predvsem v zvezi s pomanjkanjem časovnih intervalov in razlike med dovoljenji in dejanskimi stroški; poudarja, da je zanimiv in veliko vreden program obiskov ena ključnih prednostnih nalog za leto 2007;

33. obžaluje, da so izboljšave programa obiskov veliko prepočasne in meni, da se jih ne sme še naprej zavlačevati; opozarja, da je bilo v okviru proračuna za leto 2006 namenjenih 5 milijonov eurov za povečanje števila obiskovalcev in povrnitev dejanskih potnih stroškov;

34. poziva k boljšemu sprejemu obiskovalcev v različnih krajih plenarnih zasedanj Parlamenta ter k zagotavljanju primernih in ustrezno opremljenih prostorov, namenjenih srečanjem; opozarja, da je program obiskov eden izmed najbolj učinkovitih načinov za dejavno udeležbo državljanov pri delu Parlamenta, ki tako povečuje njihovo seznanjenost s Parlamentom;

35. meni, da bo neposreden stik z evropskimi državljani prek izboljšane službe za obiskovalce imel multiplikacijski učinek, ki bo poglobil razumevanje Parlamenta v očeh državljanov;

Pomoč poslancem — Reforma "Postaviti višje cilje"

36. priznava, da sedaj obstajajo potrebne strukture za uresničevanje ciljev reforme "Postaviti višje cilje";

37. pozdravlja predloge generalnega sekretarja, da se okrepi reforma administracije Parlamenta, ki se glasi "Postaviti višje cilje" in katere cilj je izboljšati storitve poslancem;

38. ugotavlja, da so bili doslej doseženi le nekateri cilji in da Parlament še ni občutil popolnega učinka te reforme;

39. pričakuje, da se bodo do leta 2007 dosegli vsi cilji te reforme in da se bo izvajala ustrezna reforma, s čimer se bo poslancem omogočil dostop do praktičnih in učinkovitih storitev, zlasti pri pravnih zadevah, raziskavah in jezikovnih storitvah;

40. podpira namero generalnega sekretarja, da oceni stanje izvajanja projekta;

41. poudarja, da je treba poslancem nuditi večjo pomoč pri odgovarjanju na zahteve prizadetih državljanov glede vsakodnevnih vprašanj;

42. priporoča tudi nadaljnje spodbujanje "Oddelka za korespondenco z državljani", da bi poslanci lahko bolje uporabljali njegove storitve;

43. meni, da vse večja odgovornost Parlamenta pri zakonodajnem odločanju zahteva večjo dodelitev sredstev tej ključni dejavnosti, zlasti na področju raziskav, knjižnic in strokovnega znanja;

44. spodbuja administracijo, naj opravi raziskavo o kakovosti storitev in podpore poslancem ter naj do prve obravnave proračuna za leto 2007 vsem poslancem omogoči vpogled v izide te raziskave; generalnega sekretarja poziva, naj se v raziskavo vključi vse poslance, s čimer bi se izognili kakršnim koli zavajajočim izidom; pričakuje takojšnje predloge za izboljšanje v primeru večjih pomanjkljivosti, zaznanih v raziskavi;

45. zahteva, da se opravi študija izvedljivosti o možnostih uporabe programske opreme, temelječe na brezplačni in odprti kodi, ter o strokovnem usposabljanju za zaposlene, potrebnem za vzdrževanje in zagotavljanje varnosti takšne programske opreme;

Statut asistentov poslancev

46. poudarja pomen vloge osebnih asistentov za delo poslancev in ponovno izraža svojo podporo sprejetju pravega in za asistente pomembnega statuta; obžaluje dejstvo, da v zvezi s tem ni bilo napredka; poziva Svet, naj sprejme sklep o Kadrovskih predpisih ES: statutu asistentov poslancev EP (KOM(1998)0312), ki bi moral začeti veljati v najkrajšem možnem času;

Usposabljanje in razvoj

47. opaža pomanjkanje takojšnjega usposabljanja asistentov in drugega osebja ob nastopu službe v Parlamentu; meni, da je potreben celovitejši pristop k razvoju usposabljanja in uvajanja v delo, s čimer bi asistentom in drugemu osebju omogočili strokovno opravljanje svojih dolžnosti in doseganje visokih delovnih standardov, ter meni, da je treba razširiti področje delovanja Evropske upravne šole;

48. predlaga oblikovanje posebnega programa za opravljanje prakse, prilagojenega invalidom, ki bo olajšal njihovo vključevanje v evropsko delovno okolje; poziva druge institucije, naj oblikujejo podobne programe;

Nepremičnine

49. opozarja, da je politika nakupovanja posesti in nepremičnin obrodila dobre in oprijemljive rezultate in pri tem Parlamentu zagotovila trdno premoženjsko osnovo kot tudi prihranke, kar je omogočalo uporabo teh sredstev za druge projekte;

50. poziva predsedstvo, naj zagotovi, da so objekti Parlamenta okolju in uporabnikom prijazni, zlasti invalidom;

51. odločno poziva predsedstvo, naj zagotovi, da bo razpis, objavljen v različnih lokalnih medijih, sestavni del nabavnega postopka za nakup evropskih hiš in naj bodo vse prejete ponudbe zbrane v dokumentaciji, ki jo mora pristojni odbor prejeti pred sprejetjem dokončne odločitve;

52. ob upoštevanju finančnih omejitev, predvidenih v prihodnjih letih, poziva predsedstvo, naj namesto letnega načrta naložb v nepremičnine preuči možnost večletnega načrta in naj nadaljuje s politiko pospešenega odplačevanja;

Zaposlovanje

53. poziva administracijo, naj zagotovi, da so stroški za človeške vire v skladu z operativnimi zahtevami in finančnim položajem institucije, ter naj namesto zaposlovanja pogodbenih delavcev raje preuči možnost prerazporeditve obstoječega osebja;

54. meni, da mora dolgoročno kakovostno zakonodajno delo Parlamenta opravljati osebje, ki je dolgoročno zavezano Parlamentu, in ne pogodbeni delavci;

55. naroča administraciji, naj obravnava problem pomanjkanja osebja v številnih evropskih hišah, vključno s potrebo po tiskovnem predstavniku v vsaki informacijski pisarni; to je zahteval že prejšnji poročevalec, vendar ni bilo v celoti izvedeno;

56. od administracije zahteva, naj odkrije vse nenavadne primere v zvezi z zaposlovanjem in naj sprejme ustrezne ukrepe za njihovo čim prejšnjo odpravo;

57. ugotavlja, da se bodo verjetno pojavile določene težave zaradi staranja osebja, ki se kaže v povečanju števila upokojitev (od leta 2009 naprej bo v pokoj odšlo približno 180 uslužbencev na leto); poziva administracijo, naj bo pripravljena na prilagoditev proračunskih sredstev v zvezi z morebitnim povečanjem zahtev za financiranje;

58. opozarja, da se bo nov računalniški program Streamline začel uporabljati v zadnjem četrtletju 2006; to naj bi vplivalo na zmanjšanje števila delovnih mest v naslednjih letih; vztraja, da ne bi smelo prihajati do nadaljnjega zaposlovanja, razen v primeru širitve ali izrednega pomanjkanja strokovnega kadra, česar posledica bi bilo resnično varčevanje v prihodnosti;

Pregled stanja

59. ugotavlja, da se v letu 2007 Parlament ne bo lotil nobenega novega večjega projekta; zato meni, da je sedaj pravi čas, da se preuči, oceni in izvede izčrpen pregled stanja; spodbuja generalnega sekretarja, naj izvede ustrezne spremembe na podlagi pregleda stanja;

Poročila in dokumentacija, zahtevana pred prvo obravnavo proračuna Parlamenta

60. poziva generalnega sekretarja, naj do konca junija 2006 zbere spodaj navedeno dokumentacijo, da se tako zagotovi učinkovit postopek odločanja:

- poročilo o "učinkovitejši pripravi proračuna", ki ga zahtevajo proračunske smernice za leto 2006 in še ni bilo predloženo;

- študijo o finančnih posledicah uvedbe irskega jezika kot enaindvajsetega delovnega jezika Parlamenta;

- redno poročilo o stopnji pripravljenosti na širitev Romunije in Bolgarije ter maja in septembra o poteku zaposlovanja osebja iz Romunije in Bolgarije;

- posodobljeno poročilo, ki mu bodo sledila redna poročila, vsaj maja in septembra, o razmerah zaposlovanja v zvezi s širitvijo leta 2004, zlasti v jezikovnih oddelkih, s podatki o številu uradnikov, začasnega in pogodbenega osebja;

- predlog o tem, kako vzpostaviti stik med Parlamentom in državljani EU, ki ne uporabljajo interneta ali nimajo dostopa do njega;

- izčrpno poročilo o trenutnem stanju usposabljanja in razvitosti znotraj institucije;

- posodobljeno poročilo o nepremičninah, ki jih je Parlament pridobil v zadnjih dveh letih, skupaj z ustreznimi finančnimi podatki ter oceno potreb po pisarniških prostorih zaradi širitve leta 2004 in prihajajoče širitve;

- posodobljeno poročilo o razporeditvi tekočih stroškov med Komisijo in Parlamentom, ki odraža dejanske stroške obeh organov;

- popis potrebnih kratkoročnih in srednjeročnih naložb v zvezi s sistemom okoljskega ravnanja in presoje (EMAS), da bo mogoče dolgoročno doseči čim boljše rezultate;

61. do 1. septembra 2006 zahteva:

- poročilo o vmesnem pregledu izvrševanja proračuna za tekoče leto, kar bo Parlamentu olajšalo, da bo realistično presodil napovedi za leto 2007;

- predstavitev predlaganih informacijskih projektov, skupaj s stroški in koristmi potreb osebja ter drugimi pomembnimi informacijami;

- poročilo o pregledu stanja in zlasti:

- o dejavnostih, ki ne dodajajo vrednosti operacijam, in o doseganju večje učinkovitosti z racionalizacijo metod dela, s čimer se zagotovi vrednost za denar evropskih davkoplačevalcev;

- o napredku rimskega poročila EP z izčrpno oceno, s poudarkom na dejanskem napredku reforme "Postaviti višje cilje" v preteklih letih, vključno z ugotovitvami raziskave;

- o medinstitucionalnem sodelovanju in možnostih nadaljnjega konkretnega sodelovanja med institucijami, na primer na področju obveščanja, kjer bi se s celovitejšim pristopom lahko izognile podvajanju dela, ob doslednem upoštevanju neodvisnosti institucij;

Druge institucije

Svet

62. opozarja, da se gentlemanski dogovor uporablja le za upravne izdatke; zato meni, da mora proračunska strogost veljati tudi za sredstva, odobrena za izdatke SZVP;

Sodišče

63. opozarja, da je proračunski organ decembra 2005 odobril spremembe Proračuna št. 6/2005, da bi se ustanovilo Sodišče za javne službe; to prestrukturiranje naj bi znatno zmanjšalo delovno obremenitev Sodišča;

Računsko sodišče

64. pozdravlja prizadevanja Računskega sodišča, da izboljša opravljanje storitev in prevzame računovodstvo na podlagi nastanka poslovnih dogodkov, ki je nastalo v sodelovanju s Svetom in Evropskim sodiščem;

65. meni, da se kadrovski načrt lahko razširi le v okviru srednjeročne perspektive in šele potem, ko se zagotovi, da so bile preučene vse možnosti prerazporeditve zdajšnjega osebja;

Odbor regij

66. se zaveda dejstva, da se je Odbor regij soočal s težavami svoje prevajalske službe; priporoča Odboru, naj si v okviru razpoložljivega osebja prizadeva za boljše ravnovesje med podpornimi in političnimi funkcijami;

67. priznava prizadevanja Odbora regij pri informiranju in sodelovanju s Komisijo, zlasti z generalnim direktoratom za informiranje in tistim za regionalno politiko, kakor tudi s sedanjimi regionalnimi mrežami, kot je denimo Circom Regional; Odbor regij vabi, naj svoje izkušnje na področju komunikacije deli z drugimi institucijami;

Evropski ekonomsko-socialni odbor

68. je seznanjen z obnovo sporazuma o sodelovanju med odborom in Komisijo; pozdravlja pobudo odbora, da se oceni kakovost mnenj, ki jih predloži Komisiji; predlaga, naj odbor razmisli o možnosti sklenitve podobnega sporazuma o sodelovanju s Parlamentom;

Sinergija med Evropskim ekonomsko-socialnim odborom in Odborom regij

69. meni, da je bilo oblikovanje skupne službe koristno za oba odbora; meni, da je oblikovanje take službe dober in učinkovit način, kako se izogniti podvajanju, zmanjšati stroške in razviti moštveni duh, ne da bi zmanjšali kakovost in učinkovitost predvidenih storitev; oba odbora poziva, naj ocenita, katere službe bi še lahko združili na podoben način; od obeh strani pričakuje, da pred prvo obravnavo proračuna za leto 2007 predložita natančno pripravljeno skupno poročilo na to temo, ki bo vsebovalo posebna priporočila;

70. je seznanjen s potrebami obeh institucij za plenarna zasedanja; poziva odbora, naj ocenita svoje srednjeročne zahteve glede prostorov za večja srečanja, da bi tako bolje izkoristili prostore Parlamenta; te zahteve naj se čim prej predložijo Parlamentu v obravnavo;

Evropski varuh človekovih pravic

71. ugotavlja, da je bilo zaposlovanje novega osebja odobreno v proračunu za leto 2006; zato ne pričakuje novih zahtev za dodatno zaposlovanje in zahteva predložitev dokončnega kadrovskega načrta za proračun za leto 2007;

72. Evropskega varuha človekovih pravic poziva, naj predstavi svoje srednjeročne prednostne naloge, skupaj s tem povezanimi finančnimi posledicami, da tako Parlamentu omogoči njihovo obravnavo v proračunu za leto 2007;

Evropski varuh osebnih podatkov

73. ugotavlja, da administrativni dogovor o sodelovanju med generalnima sekretarjema Parlamenta in Komisije, namestnikom generalnega sekretarja Sveta in Evropskim varuhom osebnih podatkov poteče 16. januarja 2007; meni, da bi bila taka administrativna podpora zlasti dobrodošla pri proračunski strogosti; poudarja, da bi se to sodelovanje lahko še okrepilo, zlasti z omogočanjem dostopa do računalniške opreme v različnih zgradbah; pozive zadevne institucije, naj pred koncem leta oblikujejo okvir za naslednji dogovor, ki bi trajal dlje;

74. Evropskega varuha osebnih podatkov poziva, naj Parlamentu predstavi svoje srednjeročne prednostne naloge, skupaj s tem povezanimi finančnimi posledicami, da jih Parlament lahko preuči, zlasti če zadevajo področja, za katere je potrebna podpora pri nepremičninah in logistiki;

*

* *

75. naroči svojemu predsedniku, naj to resolucijo posreduje Svetu, Komisiji, Sodišču, Računskemu sodišču, Evropskemu ekonomsko-socialnemu odboru, Odboru regij, Evropskemu varuhu človekovih pravic in Evropskemu varuhu osebnih podatkov.

[1] UL L 253, 7.10.2000, str. 42.

[2] UL L 248, 16.9.2002, str. 1.

[3] UL C 172, 18.6.1999, str. 1. Sporazum, kakor je bil nazadnje spremenjen s Sklepom Evropskega parlamenta in Sveta 2005/708/ES (UL L 269, 14.10.2005, str. 24).

[4] UL C 301, 30.11.2005, str. 1.

--------------------------------------------------